Γνωμοδότηση της Οικονομικής και Κοινωνικής Επιτροπής για την «Πρόταση απόφασης του Συμβουλίου σχετικά με τον τεχνικό έλεγχο των οχημάτων δημόσιας χρήσης που κυκλοφορούν στο οδικό δίκτυο της Ευρωπαϊκής Κοινότητας»

(98/C 407/20)

Στις 8 Ιουνίου 1998 και σύμφωνα με το άρθρο 75, παράγραφος 1, σημεία γ) και δ) της Συνθήκης για την ίδρυση της ΕΚ, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για τη ανωτέρω πρόταση.

Το τμήμα μεταφορών και επικοινωνιών, στο οποίο είχε ανατεθεί η προετοιμασία των σχετικών εργασιών της ΟΚΕ υιοθέτησε τη γνωμοδότησή του στις 15 Ιουλίου 1998 με βάση εισηγητική έκθεση του κ. Kubenz.

Κατά την 357η σύνοδο ολομέλειας της 9ης και 10ης Σεπτεμβρίου 1998 (συνεδρίαση της 9ης Σεπτεμβρίου 1998), η Οικονομική και Κοινωνική Επιτροπή υιοθέτησε με 111 ψήφους υπέρ και 1 αποχή την ακόλουθη γνωμοδότηση.

1. Εισαγωγή

1.1. Η έγκριση της οδηγίας 96/96/ΕΚ () επιτρέπει ήδη να εξασφαλιστεί ότι τα βαρέα οχήματα δημόσιας χρήσης θα υποβάλλονται σε ετήσιο τεχνικό έλεγχο, σε ένα κέντρο ελέγχου.

1.2. Σύμφωνα με τις διατάξεις του κανονισμού (ΕΟΚ) αριθ. 4060/89 (), ο οποίος τροποποιήθηκε με τον κανονισμό (ΕΟΚ) αριθ. 3356/91 (), τα κράτη μέλη υποχρεούνται να καθιερώσουν ορισμένους ελέγχους, οι οποίοι σχετίζονται με την εφαρμογή κοινοτικών οδηγιών και διεθνών συμβάσεων σχετικά με τις τεχνικές και λοιπές προδιαγραφές των οχημάτων που χρησιμοποιούνται στις οδικές μεταφορές, χωρίς διακρίσεις εντός της επικράτειάς τους και όχι πλέον στα εθνικά τους σύνορα.

2. Η πρόταση οδηγίας της Επιτροπής

2.1. Η Επιτροπή υποθέτει ότι ένας ετήσιος έλεγχος δεν επαρκεί για να εξασφαλιστεί η δέουσα συντήρηση των οχημάτων που κινούνται καθ' όλη τη διάρκεια του έτους.

2.2. Η προτεινόμενη οδηγία ορίζει ότι τα κράτη μέλη θα πραγματοποιούν, εκτός από τον ετήσιο τεχνικό έλεγχο, ελέγχους σε μία αντιπροσωπευτική αναλογία των βαρέων οχημάτων δημόσιας χρήσης που κυκλοφορούν στους δρόμους τους κάθε χρόνο.

2.3. Οι έλεγχοι αυτοί μπορούν να πραγματοποιούνται στους δρόμους, στους λιμένες, σε άλλους χώρους στάθμευσης των οχημάτων ή, στις πιο συχνές περιπτώσεις για τα οχήματα δημόσιας χρήσης, στο αμαξοστάσιο των επιχειρήσεων εκμετάλλευσης των οχημάτων αυτών.

2.4. Η πρόταση αυτή προβλέπει μία διαδικασία σε τρία στάδια για τους οδικούς ελέγχους:

1) μία οπτική επιθεώρηση της κατάστασης του οχήματος που κυκλοφορεί στο οδικό δίκτυο, η οποία θα πραγματοποιείται από έναν επιθεωρητή με ειδική εκπαίδευση στον τομέα του ελέγχου της γενικής συντήρησης των οχημάτων 7

2) μία επιφανειακή επιθεώρηση του οχήματος σε στάση, η οποία θα περιλαμβάνει κυρίως έναν έλεγχο των εγγράφων συμμόρφωσης προς τους τεχνικούς κανονισμούς (δηλαδή την απόδειξη ότι το όχημα υποβλήθηκε στον υποχρεωτικό τεχνικό έλεγχο) 7

3) μία επιθεώρηση του οχήματος εν ώρα κυκλοφορίας του ώστε να εντοπισθούν οι ανεπάρκειες συντήρησης, όπως μία υπερβολική εκπομπή καυσαερίων, λεία ή εφθαρμένα ελαστικά, ελαττωματική λειτουργία φωτισμού και σηματοδότησης, ένα σύστημα περιορισμού της ταχύτητας που παρουσιάζει ελλείψεις και, ενδεχομένως, ελαττωματικό σύστημα πεδήσεως.

2.5. Αν τα αποτελέσματα ενός οδικού ελέγχου αποδεικνύουν ότι το όχημα δεν ανταποκρίνεται στα καθορισμένα πρότυπα και ότι αποτελεί, κατά συνέπεια, σημαντικό κίνδυνο για τους κατόχους του ή για τους άλλους χρήστες του οδικού δικτύου, το όχημα αυτό θα αποσύρεται αμέσως από την κυκλοφορία.

3. Γενικές παρατηρήσεις

3.1. Η ΟΚΕ έχει τονίσει επανειλημμένως σε προηγούμενες γνωμοδοτήσεις της τη σημασία της οδικής ασφάλειας και της προστασίας του περιβάλλοντος.

3.2. Η ΟΚΕ είναι της γνώμης ότι η προτεινόμενη οδηγία είναι δυνατόν να εξυπηρετήσει το στόχο αυτό μόνο μέσω μιας ορθότερης διατύπωσης. Για το λόγο αυτό, επισημαίνει εξάλλου ότι τα κράτη μέλη μπορούν σήμερα ήδη να συμβάλουν στη βελτίωση της συντήρησης και της καταλληλότητας για χρήση του οδικού δικτύου λαμβάνοντας άλλα μέτρα, όπως π.χ. πρόσθετο περιοδικό έλεγχο των βαρέων οχημάτων δημόσιας χρήσης αναλόγως με την ηλικία τους και, συνεπώς, αναλόγως με τη φθορά που αναμένεται να υποστούν.

4. Ειδικές παρατηρήσεις

4.1. Άρθρο 3

4.1.1. Η ΟΚΕ είναι της άποψης ότι οι έλεγχοι που προβλέπονται στο τρίτο στάδιο, σύμφωνα με το παράρτημα ΙΙ, μπορούν να διενεργούνται στο δρόμο μόνο με τη χρησιμοποίηση πολλών τεχνικών μέσων και τη διάθεση αρκετού χρόνου.

Η Οικονομική και Κοινωνική Επιτροπή προτείνει την ακόλουθη σταδιακή προσέγγιση, προκειμένου ο έλεγχος να είναι όσο το δυνατό απλός και αποτελεσματικός:

«Άρθρο 3

Ο έλεγχος που διεξάγεται στο δρόμο στηρίζεται σε μια προσέγγιση σε τρία στάδια:

1) Το πρώτο στάδιο συνίσταται σε οπτική αξιολόγηση της κατάστασης του οχήματος, όπως αυτό διέρχεται από το δρόμο, η οποία διενεργείται από εκπαιδευμένο ελεγκτή σύμφωνα με μια δειγματοληπτική μέθοδο.

2) Εάν μετά από τον οπτικό έλεγχο υπάρχουν υπόνοιες ότι το όχημα δεν συντηρείται ικανοποιητικά, διενεργείται ταχεία επιθεώρηση του σταθμευμένου οχήματος, η οποία συνίσταται στον έλεγχο των καυσαερίων και της διάταξης περιορισμού του θορύβου, της δεξαμενής καυσίμων, του συστήματος πέδησης, των ελαστικών, της διάταξης φωτισμού και των κατόπτρων, των διατάξεων ασφάλειας του φορτίου και του απαραίτητου εξοπλισμού. Η επιθεώρηση μπορεί να συμπεριλαμβάνει τον έλεγχο των εγγράφων συμμόρφωσης, δηλαδή την απόδειξη, σύμφωνα με το άρθρο 2 της οδηγίας 96/96/ΕΚ, ότι το όχημα έχει υποστεί τον υποχρεωτικό τεχνικό έλεγχο ή σύμφωνα με το άρθρο 3.1 της ίδιας οδηγίας, την απόδειξη ότι το όχημα υποβλήθηκε πρόσφατα σε άλλο οδικό έλεγχο. Εάν τα έγγραφα αυτά δεν επαρκούν για να αποδειχθεί η καλή συντήρηση του οχήματος, ή εάν ο επιθεωρητής εξακολουθεί να έχει υπόνοιες ότι το όχημα δεν είναι κατάλληλο για την κυκλοφορία, ακολουθεί το τρίτο στάδιο της επιθεώρησης.

3) Εάν οι ελλείψεις που διαπιστώθηκαν κατά τον σύντομο οπτικό έλεγχο δεν είναι δυνατό να αποκατασταθούν αμέσως, θα πρέπει το όχημα εντός [...] ημερών να παρουσιάζεται σε μια υπηρεσία τεχνικού ελέγχου οχημάτων, σύμφωνα με την οδηγία 96/96/ΕΚ, ώστε να πιστοποιείται η επισκευή.»

4.2. Άρθρο 5

4.2.1. Ο κατάλογος ελέγχου που περιλαμβάνεται στο παράρτημα Ι είναι πάρα πολύ εκτενής. Συγκεκριμένα, θα μπορούσαν να παραλειφθούν τα στοιχεία του οδηγού του οχήματος, του αποστολέα και του παραλήπτη. Θα πρέπει όμως να περιλαμβάνει τα ακόλουθα στοιχεία της οπτικής επιθεώρησης:

«13. Αιτία απόρριψης

- Το όχημα δεν διαθέτει πιστοποιητικό σύμφωνα με την οδηγία 96/96/ΕΚ

- Δεν διαθέτει πιστοποιητικό σχετικά με τον έλεγχο της θολερότητας του καπνού της εξάτμισης ή τις εκπομπές καυσαερίων

- Άλλες πιθανές ανωμαλίες

διάταξη περιορισμού καυσαερίων και θορύβου δεξαμενή καυσίμων

σύστημα πέδησης

ελαστικά

διάταξη φωτισμού και κάτοπτρα

διάταξη ασφάλειας του φορτίου

εξοπλισμός.»

Ο κατάλογος των αποτελεσμάτων του ελέγχου είναι πολύ εκτενής. Προτείνεται να περιορίζεται στα εξής:

«16. Αποτέλεσμα του ελέγχου

- επέτυχε,

- δεν επέτυχε,

- άμεση απαγόρευση κυκλοφορίας.»

4.2.2. Τα οχήματα δημόσιας χρήσης για τα οποία μπορεί να πιστοποιηθεί ότι συντηρούνται και υποβάλλονται σε περιοδικούς ελέγχους εθελουσίως ή σύμφωνα με τους εθνικούς κανονισμούς, θα πρέπει να απαλλάσσονται από πρόσθετους οδικούς ελέγχους.

4.2.3. Άρθρο 5, παράγραφος 2. Μπορεί να απαλειφθεί εφόσον το αντικείμενό του ρυθμίζεται στο άρθρο 3, παράγραφος 3.

4.3. Παράρτημα ΙΙ

Προτείνεται να απαλειφθεί.

5. Περίληψη και συμπεράσματα

5.1. Η προτεινόμενη οδηγία αποτελεί μια προσπάθεια για τη βελτίωση της οδικής ασφάλειας και τον περιορισμό της επιβάρυνσης του περιβάλλοντος εκ μέρους των οχημάτων δημόσιας χρήσης. Αυτό προϋποθέτει, ωστόσο, την εφαρμογή των διατάξεών της χωρίς διακρίσεις.

Βρυξέλλες, 9 Σεπτεμβρίου 1998.

Ο Πρόεδρος της Οικονομικής και Κοινωνικής Επιτροπής

Tom JENKINS

() ΕΕ L 46 της 17.2.1997, σ. 1 (γνωμοδότηση της ΟΚΕ - ΕΕ C 34 της 12.2.1996, σ. 24).

() ΕΕ L 390 της 30.12.1989, σ. 18 (γνωμοδότηση της ΟΚΕ - ΕΕ C 194 της 31.7.1989, σ. 24).

() ΕΕ L 318 της 20.11.1991, σ. 1 (γνωμοδότηση της ΟΚΕ - ΕΕ C 269 της 14.10.1991, σ. 34).

ΠΑΡΑΡΤΗΜΑ στη γνωμοδότηση της Οικονομικής και Κοινωνικής Επιτροπής

>ΑΝΑΦΟΡΑ ΣΕ ΓΡΑΦΗΚΟ>